Source: http://awnews.gr/%CF%83%CF%85%CE%BD%CE%B5%CF%87%CE%AF%CE%B6%CE%B5%CF%84%CE%B1%CE%B9-%CE%B7-%CF%85%CF%80%CE%BF%CE%B2%CE%BF%CE%BB%CE%AE-%CE%B1%CE%B9%CF%84%CE%AE%CF%83%CE%B5%CF%89%CE%BD-%CE%B3%CE%B9%CE%B1-%CF%84%CE%BF/
Timestamp: 2018-08-20 03:42:00+00:00
Document Index: 19680202

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Συνεχίζεται η υποβολή αιτήσεων για τους πυρόπληκτους- Επίδομα ανεργίας από ΟΑΕΔ (video) – ΑW NEWS
Συνεχίζεται η υποβολή αιτήσεων για τους πυρόπληκτους- Επίδομα ανεργίας από ΟΑΕΔ (video)
Στις τρεις χιλιάδες τετρακόσιες εξήντα (3.460) έφτασαν οι αιτήσεις πυρόπληκτων που υποβλήθηκαν κατά τις δέκα πρώτες ημέρες της σχετικής διαδικασίας για τη χορήγηση της έκτακτης εφάπαξ ενίσχυσης, με τη μορφή επιδόματος, σε πληγέντα φυσικά πρόσωπα και επιχειρήσεις από τις πυρκαγιές στις 23 και 24 Ιουλίου στην Περιφέρεια Αττικής. Tο επίδομα των 5.000 ευρώ έχει καταβληθεί, μέχρι στιγμής σε 641 πολίτες και εκείνο των 8.000 ευρώ σε 31 επιχειρήσεις. Στο μεταξύ, την καταβολή του επιδόματος ανεργίας και του εφάπαξ ποσού 45 ημερήσιων επιδομάτων ανεργίας (648 ευρώ) σε εργαζόμενους των οποίων ανεστάλη η εργασία, μετά την καταστροφή της επιχείρησης στην οποία εργάζονταν, εξαιτίας των πυρκαγιών και η διαδικασία της αίτησής τους έχει ολοκληρωθεί, προχώρησε ο ΟΑΕΔ.
Όπως αναφέρεται σε ανακοίνωση του υπουργείου Εργασίας, την Τρίτη 14 Αυγούστου 2018, θα συνεχιστεί η διαδικασία καταβολής σε δικαιούχους του επιδόματος ανεργίας.
Για τη λήψη του επιδόματος ανεργίας, χρειάζεται η υποβολή αίτησης στα ΚΠΑ2 του ΟΑΕΔ του τόπου κατοικίας ή του τόπου εργασίας των ασφαλισμένων.
Για τη λήψη του εφάπαξ ποσού των 45 ημερήσιων επιδομάτων ανεργίας, χρειάζεται η υποβολή αίτησης στα ΚΠΑ2 του ΟΑΕΔ του τόπου εργασίας των δικαιούχων.
Οι ενδιαφερόμενοι μπορούν να ενημερωθούν για τα απαιτούμενα δικαιολογητικά από την ιστοσελίδα της κυβέρνησης
Τα υποκαταστήματα του ΟΑΕΔ σε πληγείσες ή όμορες περιοχές:
ΚΠΑ2 Παλλήνης-Λεωφ. Μαραθώνος 115
ΚΠΑ2 Μεγάρων-28ης Οκτωβρίου και Συλημβρίας
Για την καλύτερη δυνατή εξυπηρέτησή τους, οι πυρόπληκτοι συμπολίτες μπορούν να τηλεφωνούν για θέματα ΟΑΕΔ στον τηλεφωνικό αριθμό 11320 (08:00-15:00), ενώ για τα απαιτούμενα δικαιολογητικά μπορούν να ενημερωθούν από την ιστοσελίδα της κυβέρνησης :
Σχετικά με τις αιτήσεις των πυρόπληκτων, εως και χθες είχαν κατατεθεί 3.460 αιτήσεις από φυσικά πρόσωπα και επιχειρήσεις. Αθροιστικά τα ποσά που έχουν καταβληθεί είναι 2.831.000 ευρώ προς δικαιούχους πολίτες και 200.000 προς επιχειρήσεις. Εξ αυτών οι 1.222 κατατέθηκαν στον Δήμο Ραφήνας – Πικερμίου, οι 1.322 στον Δήμο Μαραθώνα, οι 550 στον Δήμο Μεγαρέων και οι υπόλοιπες 366 στο κεντρικό κτίριο του Υπουργείου Υποδομών και Μεταφορών.
Το Υπουργείο Υποδομών και Μεταφορών ανακοινώνει το ωράριο λειτουργίας των τεσσάρων Κέντρων Υποδοχής Αιτήσεων για τις επόμενες ημέρες:
-Σάββατο 11/8: 09.00-17.00
-Κυριακή 12/8: 09.00-17.00
-Δευτέρα 13/8: 08.00-20.00
-Τρίτη 14/8: 08.00-15.00
-Τετάρτη 15/8: Κλειστά
-Πέμπτη 16/8: 08.00-20.00
-Παρασκευή 17/8: 08.00-20.00
-Σάββατο 18/8: 09.00-17.00
-Κυριακή 19/8: 09.00-17.00
Προχωρούν με εντατικούς ρυθμούς οι εργασίες αποκατάστασης των τηλεπικοινωνιακών υποδομών και όπως ενημερώνει ενδεικτικά ενημερώνει ο ΟΤΕ, στην περιοχή Ραφήνας – Πικερμίου έχει ήδη αποκατασταθεί/αντικατασταθεί το 56% των καμένων στύλων και καλωδίων δικτύου πρόσβασης. Το αντίστοιχο ποσοστό στην περιοχή του N. Βουτζά ξεπερνά το 30%. Επιπλέον, έχει αποκατασταθεί το ακραίο εναέριο δίκτυο στην περιοχή Νταού Πεντέλης. Επίσης, έχει επιδιορθωθεί το 65% των δηλωμένων από τους πελάτες ΟΤΕ βλαβών στο N. Βουτζά και το 44% σε Ραφήνα-Πικέρμι.
Προτεραιότητα στην εξυπηρέτηση, έχουν οι πελάτες σταθερής από πυρόπληκτες περιοχές που καλούν το 13888 εξυπηρετούνται με προτεραιότητα.
Πλατφόρμα εθελοντικής δράσης για τους πυρόπληκτους
Νέος φορέας εθελοντικής δράσης δημιουργήθηκε στο δήμο Ραφήνας – Πικερμίου. Οι δημότες μπορούν μέσω εφαρμογής στο κινητό να στέλνουν φωτογραφίες από οικόπεδα που δεν έχουν καθαριστεί ή έχουν ακόμα εύφλεκτα υλικά. Έτσι συντονίζονται καλύτερα και πιο άμεσα οι υπηρεσίες του δήμου. Επικεφαλής της πλατφόρμας ο καθηγητής γεωπληροφορικής και δημοτικός σύμβουλος Ραφήνας – Πικερμίου Ανδρέας Βασιλόπουλος, ο οποίος μίλησε στην ΕΡΤ για την πλατφόρμα.
Οι δημότες μπορούν να στέλνουν τις φωτογραφίες των οικοπέδων με τα εύφλεκτα υλικά στην εφαρμογή ppsos.gr, ενώ στο τηλέφωνο 2118005440 καταγράφονται οι ανάγκες των πυρόπληκτων.
ΠΗΓΗ:ΕΡΤ, ΑΠΕ
Σχετική είδηση:«Προτεραιότητα η πρόληψη και ο κεντρικός ενιαίος σχεδιασμός και συντονισμός» (audio)